ته‌پڵی ئه‌مان

قه‌ڵه‌م سه‌رکێشه‌، بیریش مووقه‌ڵێشه‌

به‌ڵام یاڕه‌ببی ڕووی ڕه‌ش بێ زه‌مانه‌

دڵی ته‌نگه‌، له‌ ده‌ستانی هه‌میشه‌

مه‌کۆگه‌ی مه‌ینه‌ت و ده‌رد و خه‌مانه‌

هه‌موو تیری به‌ڵای ئه‌و ڕۆژگاره‌

ده‌کا بۆ سینگی پڕ زامم که‌مانه‌

برا و خزم و که‌سوکارم به‌ جارێ

ئه‌وان لێم بوونه‌ته‌ داسی ڕمانه‌

له‌ ماڵی خۆم ده‌که‌م بۆنی غه‌ریبی

که‌ بێزارم له‌ هه‌رچێکی هه‌مانه‌

ئه‌وه‌ی خۆشم ده‌ویست وه‌ک گیانی شیرن

ته‌ماشای بۆته‌ مشته‌ی ناو هه‌مانه‌

له‌ ڕاس من دێڵه‌ڕێوی ترسنۆکیش

وه‌ها ڕاسا ده‌ڵێی فیلی ده‌مانه‌

ئه‌وی دایم له‌ژێر خه‌ڵکا ژیاوه‌

له‌سه‌ر من پاڵه‌وان و قاره‌مانه‌

ده‌می خۆشم له‌ ژینم دا نه‌دیوه‌

بخوازم تاکو خۆزگه‌م به‌و ده‌مانه‌

گه‌مه‌ی تۆیشم به‌لاوه‌ سه‌هله‌ خوێڕی!

گه‌لێکم پێکراون له‌و گه‌مانه‌

هه‌مه‌ هیوا به‌ دوا ڕۆژێکی ڕووناک

به‌شی ئینسانی بێ هیوا، نه‌مانه‌

به‌ شیوه‌ن چاری کاری ئێمه‌ نایه‌

خه‌بات، که‌ڵکی نییه‌ مامه‌خه‌مانه‌

له‌به‌ر تۆ چاره‌نووسی شووم و به‌دفه‌ڕ

ئه‌وی قه‌ت لێی نه‌ده‌م ته‌پڵی ئه‌مانه‌